ระยองเพียวเดินหน้าเข้าตลาดหุ้นไต้หวัน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — ระยองเพียวฯ เพิ่มทุน 273 ล้านหุ้น เคาะซื้อขายในตลาดไต้หวัน พร้อมแจกปันผล 8 สตางค์
นางศิรพร กฤษณกาญจน์ ผู้ช่วยกรรมการผู้จัดการ บริษัท ระยองเพียวริฟายเออร์ (RPC) เปิดเผยว่า ที่ประชุมคณะกรรมการบริษัทมีมติอนุมัติให้เพิ่มทุนจดทะเบียน โดยการออกหุ้นสามัญจำนวน 273 ล้านหุ้น มูลค่าตราไว้หุ้นละ 1 บาท ผ่านการจัดสรรหุ้นสามัญเพิ่มทุนด้วยวิธีการเสนอขายหลักทรัพย์ประเภท Taiwan Depositary Receipts (TDR) ในกรอบราคาขายไม่ต่ำกว่า 90% ของราคาตลาดย้อนหลัง 15 วัน 
พร้อมกับแต่งตั้ง Jih Sun Securities Corp. เป็นที่ปรึกษาทางการเงินและเป็นผู้จัดจำหน่าย และผู้รับประกันการจัดจำหน่ายของบริษัทในสาธารณรัฐจีน (ไต้หวัน) 
นางศิรพร กล่าวว่า บริษัทวางแผนนำเงินทุนจากการขายหุ้นสามัญเพิ่มทุนมาใช้ให้เกิดประโยชน์กับบริษัทและผู้ถือหุ้นสูงสุด โดยประการแรกเพื่อนำไปใช้เป็นเงินทุนหมุนเวียนช่วยเสริมสภาพคล่องและสนับสนุนการบริหารการเงินของบริษัท
ประการที่สอง เพื่อพัฒนากิจการภายในและขยายธุรกิจในปัจจุบันของบริษัท และประการที่สาม เพื่อเป็นการขยายและเพิ่มศักยภาพการลงทุน
นอกจากนั้น RPC ยังจะจ่ายเงินปันผลสำหรับผลการดำเนินงานในงวด 9 เดือนของปี 2553 จากกำไรสุทธิในอัตราหุ้นละ 0.08 บาท โดยกำหนดจ่ายเงินปันผลในวันที่ 9 ธ.ค.นี้